Asistența financiară pentru BDP se acordă de la caz la caz de către Consiliu, care hotărăște cu majoritate calificată. Potențialii beneficiari sunt statele membre din afara zonei euro care se confruntă cu dificultăți serioase legate de balanța de plăți. Asistența vizează diminuarea constrângerilor privind finanțarea externă cu care se confruntă statele membre destinatare și refacerea viabilității balanțelor de plăți ale acestora. Fondurile se eliberează sub rezerva respectării unor condiții de politică economică stabilite de Consiliu, după consultarea Comitetului economic și financiar (CEF) în legătură cu un proiect de program de ajustare, ale cărui detalii sunt stabilite de comun acord de Comisie și de statul membru beneficiar printr-un memorandum de înțelegere (Memorandum of Understanding - MoU), înainte de încheierea unui acord de împrumut. Respectarea în permanență a măsurilor din programul de ajustare este verificată în mod regulat și reprezintă o condiție pentru vărsarea tranșelor ulterioare. Fondurile necesare sunt obținute de pe piețele de capital de către Comisie în numele Uniunii Europene.

Asistența pentru balanța de plăți (BDP) în temeiul articolului 143 din Tratatul privind funcționarea Uniunii Europene (TFUE) și al Regulamentului (CE) nr. 332/2002 al Consiliului din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre (Regulamentul BDP) se prezintă sub forma unor împrumuturi pe termen mediu acordate de Uniune. Aceasta este în general însoțită de finanțarea acordată de Fondul Monetar Internațional (FMI) și de alți creditori multilaterali, precum Banca Europeană de Investiții (BEI), Banca Europeană pentru Reconstrucție și Dezvoltare (BERD) și Banca Mondială.

Comisia acordă sprijin financiar țărilor terțe și statelor membre sub forma unor împrumuturi bilaterale finanțate de pe piețele de capital cu garanție din partea bugetului UE în temeiul unor acte juridice ale Consiliului sau ale Consiliului și ale Parlamentului European, în funcție de obiectivele urmărite. Coerența dintre sprijinul financiar acordat țărilor terțe și obiectivele generale ale acțiunii externe a UE este asigurată de Comisie și de Înaltul Reprezentant al Uniunii pentru afaceri externe și politica de securitate, asistat de Serviciul European de Acțiune Externă (SEAE).

(1)S-au utilizat ratele de conversie de la data de 31 decembrie a fiecărui an.

Comisia are obligația de a informa anual Parlamentul European și Consiliul cu privire la utilizarea diferitelor instrumente de creditare ale Uniunii Europene.

Asistența macrofinanciară (AMF) se acordă în scopul sprijinirii țărilor candidate la aderarea la UE, țărilor potențial candidate și țărilor vecine pentru a rezolva probleme pe termen scurt legate de balanța de plăți, pentru a stabiliza finanțele publice și pentru a încuraja punerea în aplicare a reformelor structurale. Asistența macrofinanciară se acordă în mod excepțional și pentru o perioadă limitată de timp, ea fiind supusă unor condiții stricte de politică economică. Operațiunile din cadrul AMF completează, de regulă, programele de ajustare ale FMI. Asistența macrofinanciară poate fi acordată sub formă de împrumuturi și/sau granturi nerambursabile.

Potențialii beneficiarii de asistență prin MESF sunt statele membre care se confruntă cu dificultăți cauzate de o deteriorare gravă a mediului economic și financiar internațional. MESF poate fi utilizat sub rezerva respectării anumitor condiții privind politicile în contextul unui program de ajustare economică și financiară, astfel cum s-a convenit în cadrul unui memorandum de înțelegere încheiat între Comisie și statul membru beneficiar și urmează un proces de luare a deciziilor similar celui utilizat în cazul asistenței pentru BDP. Evaluarea nevoilor financiare și supravegherea periodică a modului în care este pus în aplicare programul se realizează de către Comisie, în urma consultării cu Banca Centrală Europeană (BCE), cel puțin o dată la șase luni în ceea ce privește condițiile generale de politică economică prevăzute de programul de ajustare și o dată la trei luni în ceea ce privește verificarea îndeplinirii de către statul membru a condițiilor de politică economică aferente asistenței. Orice modificări ale programului de ajustare care ar putea fi necesare se discută cu statul membru beneficiar. Consiliul, hotărând cu majoritate calificată la propunerea Comisiei, decide cu privire la orice ajustări care trebuie efectuate în ceea ce privește condițiile generale inițiale de politică economică și aprobă programul de ajustare revizuit, astfel cum este pregătit de către statul membru beneficiar.

Regulamentul (UE) nr. 407/2010 al Consiliului din 11 mai 2010 a instituit mecanismul european de stabilizare financiară (MESF) în temeiul articolului 122 alineatul (2) din TFUE. MESF este susținut integral din bugetul UE și are o capacitate totală de creditare de până la 60 de miliarde EUR.

În ceea ce privește punerea în aplicare a AMF pentru Ucraina, aprobată în 2010 , care, împreună cu fondurile disponibile dintr-o operațiune anterioară aprobată în 2002, totalizează împrumuturi în valoare de 610 milioane EUR (AMF I), memorandumul de înțelegere a fost semnat în cadrul unei reuniuni la nivel înalt între Ucraina și UE, în februarie 2013. Prima tranșă, în valoare de 100 de milioane EUR, a fost vărsată în mai 2014, iar a doua tranșă, în valoare de 260 de milioane EUR, a fost vărsată în noiembrie 2014.

La 14 aprilie 2014, Consiliul a decis să pună la dispoziția Ucrainei asistența macrofinanciară sub formă de împrumuturi în valoare maximă de 1 miliard EUR și pentru o scadență maximă de 15 ani (AMF II), pentru a acoperi nevoile urgente ale Ucrainei legate de balanța de plăți, astfel cum au fost identificate în programul economic guvernamental sprijinit de FMI. Prima tranșă, în valoare de 500 de milioane EUR, a fost vărsată în iunie 2014, în timp ce a doua tranșă, la rândul ei, în valoare de 500 de milioane EUR, a fost vărsată în decembrie 2014.

La 15 mai 2014, Parlamentul European și Consiliul au decis să pună la dispoziția Tunisiei asistența macrofinanciară sub formă de împrumuturi în valoare maximă de 300 de milioane EUR pentru o scadență maximă de 15 ani.

În 2014, nu au fost efectuate plăți în temeiul deciziilor AMF adoptate de Parlamentul European și Consiliu în 2013 pentru Georgia (46 de milioane EUR, din care 23 de milioane EUR sub formă de împrumuturi), Republica Kârgâzstan (30 de milioane EUR, din care 15 milioane EUR sub formă de împrumuturi) și Iordania (180 de milioane EUR sub formă de împrumuturi).



Operațiuni efectuate de la data de 31 decembrie 2014

La 10 februarie 2015, s-a vărsat Iordaniei prima tranșă în valoare de 100 de milioane EUR.

La 15 aprilie 2015, Parlamentul European și Consiliul au decis să pună la dispoziția Ucrainei asistență macrofinanciară pentru un al treilea împrumut de asistență macrofinanciară (AMF III) în valoare maximă de 1 800 de milioane EUR.

La 21 aprilie 2015, s-a vărsat Ucrainei a treia tranșă în valoare de 250 de milioane EUR (AMF I).

La 21 aprilie 2015, s-a vărsat Georgiei prima tranșă în valoare de 10 milioane EUR.

La 7 mai 2015, s-a vărsat Tunisiei prima tranșă în valoare de 100 de milioane EUR.

Informații detaliate legate de operațiunile de acordare a AMF pot fi găsite în raportul anual al Comisiei către Parlamentul European și Consiliu privind punerea în aplicare a AMF acordate țărilor terțe, precum și la adresa: http://ec.europa.eu/economy_finance/eu_borrower/macro-financial_assistance/index_en.htm.

2.4.Mecanismul Euratom

Mecanismul de împrumut Euratom poate fi utilizat pentru finanțarea proiectelor din statele membre (Decizia 77/270/Euratom a Consiliului) sau din anumite țări terțe (Ucraina, Rusia sau Armenia) (Decizia 94/179/Euratom a Consiliului).

În 1990, Consiliul a stabilit o limită a împrumuturilor de 4 miliarde EUR, din care aproximativ 3,7 miliarde EUR au fost aprobate, iar 3,4 miliarde EUR au fost deja vărsate. În conformitate cu Decizia Consiliului privind plafonul de creditare (77/271/Euratom, astfel cum a fost modificată), Comisia trebuie să informeze Consiliul de îndată ce suma aprobată atinge 3,8 miliarde EUR și, dacă este cazul, să propună un nou plafon de creditare.

În 2013, Comisia a adoptat Decizia C(2013) 3496 privind acordarea unui împrumut Euratom în valoare de până la 300 de milioane EUR în sprijinul programului Ucrainei de sporire a siguranței centralelor nucleare. Împrumutul va intra în vigoare odată ce toate condițiile de eficacitate vor fi îndeplinite în mod satisfăcător.

3.Activitățile de împrumut ale Uniunii Europene

Pentru a finanța activitățile de creditare decise de Consiliu, Comisia este împuternicită să ia împrumuturi de pe piața de capital, atât în numele Uniunii Europene, cât și în numele Euratom. Activitățile de creditare și de împrumut se realizează ca operațiuni „back-to-back”, ceea ce garantează faptul că bugetul UE nu își asumă niciun risc legat de rata dobânzii sau de schimbul valutar. Sumele luate cu împrumut și încă nerambursate corespund împrumuturilor acordate și încă nerambursate.

3.1.BDP

În 2014, nu au fost contractate împrumuturi de pe piață în cadrul mecanismului de asistență financiară pentru BDP.

Suma totală contractată pentru BDP era de 8,4 miliarde EUR la sfârșitul anului 2014.